LidanRubinov/Halacha-QA huggingface dataset:
שאלה: המסת גבינה במרק בשבת: האם מותר להמיס גבינה צהובה בצלחת מרק בשבת?
תשובה: בשאלה זו יש לדון בתי בעיות: א. איסור בישול. ב. איסור נולד. איסור בישול- כיום כל הגבינות שלנו הן מפוסטרות, ולכן הן עצמן מבושלות. אולם אולי יש לחשוש שמא הגבינה היא מקלי הבישול המתבשלים גם בכלי שני (צלחת המרק היא כלי שני, בדרך כלל), ויש פוסקים הסוברים שיש איסור בישול גם בדבר שהתבשל כבר. למעשה, אין להחמיר בזה, מפני שיש פה שתי חומרות, וכתבו הפוסקים שאין להחמיר את שתי החומרות האלו גם יחד. איסור נולד- ח גזרו שאסור להפשיר קוביות קרח, מפני שזה דומה למלאכה "שבורא מים הללו" (לשון המשנ"ב), כלומר: יש כאן יצירה חדשה שלא היתה קודם. אותה בעיה יש לכאורה בהמסת גבינה, שהיא הופכת ממוצק לנוזל. למעשה אין בזה בעיה, משום שאין איסור נולד כאשר קוביות הקרח נמסות לתוך כוס עם מים, שהמים החדשים שהתווספו מקוביות הקרח אינם ניכרים לעצמם. מסיבה זו מותר להניח את הגבינה בתוך המרק והגבינה נימוחה מאליה. לסיכום: מותר להניח גבינה בתוך מרק רותח בשבת. (מקורות: שו"ע או"ח סי' שיח סעי' ה, ובמשנ"ב שם, סעי' טז, ובמשנ"ב שם, סי' שכ סעי' ט ובמשנ"ב שם, פסקי תשובות סי' שיח אות יז הערה 53) הרב אלחנן לוין
שאלה: נסיעה לכהן בכביש החוצה בית קברות: בבית הקברות נחלת יצחק שבתל-אביב, יש כביש שעובר בין שני חלקי בית הקברות, כאשר יש כמה עצים מבית הקברות שמאהילים על הכביש. האם מותר לכהן לנסוע ברכב אשר עובר בכביש זה (האוטובוס איתו אני נוסע לעבודה עובר שם במסלולו), האם רכב חוצץ מפני הטומאה?
תשובה: האם העצים כה רחבים עד שהם סוככים על הכביש? אם כן, צריך לפנות לחברה קדישא ולמועצה הדתית ת"א לגזום את העצים. כמו"כ, כדאי לפנות לרב השכונה הרב מיכה הלוי.
שאלה: שימוש בכרטיסיית נוער: אני בת 18, בחורת סמינר. בעוד מספר ימים, עליי יהיה לנסוע בין קווי אגד, מאשדוד לירושלים, ויש שאלה שמציקה לי מאוד, מאחר ומלאו לי ב"ה 18 שנה, אני כבר לא יכולה יותר להשתמש בכרטיסיות נוער, אלא רק בכרטיסיית מבוגר, ושאלתי היא כזאת, הרי זה לצורך לימודים, עלות כרטיסיית מבוגר יקר מאוד עבורי, האם יש היתר כלשהו שאקנה כרטיסיית נוער מאחר וזה לצורך לימודים בלבד?
תשובה: חוקי ותנאי החברה שנותנת את השירות הם הקובעים ואין אפשרות להחליט על דעת עצמך דברים אחרים. ישנם עוד סוגי מצוות וחסד שאדם נוסע אליהם ואין סוף לדבר. הרב יהודה אודסר
שאלה: כיסוח דשא גבוה: קראתי את התשובות לגבי אופן כיסוח הדשא בשמיטה. ראיתי שצריך לכסח כל תקופה כדי שהדשא לא יהיה גבוה ולא נכסח שורשים ונגרום לצימוח שאסור בשמיטה. לא כיסחתי את הדשא שלי כחודש ורוב הדשא בגובה נמוך אבל יש מקומות ששם נפלו הרבה מים והדשא גבה מאוד (עד כחצי מטר). האם מותר לי לכסח עכשיו כאשר כל מטרתי שהדשא יהיה יפה ונוח לשבת ואין מטרתי לגרום לצימוח והתפשטות?
תשובה: באופן עקרוני הדבר מותר, אלא שיש להבין האם אי אפשר לחכות עוד כחודש (אחר ר"ה) על מנת לכסח, בכל אופן אם הדבר חשוב ולא נעשה להצמחה אפשר להקל, בכל אופן להשתדל לכסח בגובה של המכסחת. בברכת התורה והארץ הרב יהודה הלוי עמיחי
שאלה: לימוד יהדות לגוי בקורס גיור: אני מלמדת היסטוריה בקורס גיור מטעם הצבא לעולי חבר העמים. בעוד כשבועיים מסתיים השלב של לימוד ההיסטוריה ועוברים לשלב של לימוד יהדות לחיילים אשר אומרים שהם מעוניינים בגיור. נודע לי שאסור ללמד נוכרי תורה, מה לעשות? יש לציין שאני מאוד אוהבת את העבודה שלי ורואה בה שליחות גדולה מאת הקב"ה.
תשובה: ללמד תורה הכוונה לגמרא וכו' אבל את יסודות האמונה, ומה זה תורה ומה זה מצוות ודאי שמותר.
שאלה: להשלים מניין המתחיל לפני הזמן: מנין שחרית בישובי מתחיל באופן קבוע בשעה 5:15 בבוקר (מנין של אנשים שרובם עובדים). לעיתים הזמן מתאים עם הזמן בהלכה לכתחילה ולעיתים לא. בישוב ליד (מרחק של פחות מ-5 דקות נסיעה) יש מנין שחרית באופן קבוע בשעה 6:00. מכיוון שהמנין בישובי הוא מנין דחוק באנשים ולרוב אני העשירי או האחד עשר, כיצד עלי לנהוג, האם אני, שאינני דחוק בזמן, צריך להמשיך להתפלל במנין הפועלים בישובי גם כאשר המנין מתחיל לפני הזמן ההלכתי ולחזקו או שאני צריך להתפלל במנין מאוחר יותר שזמנו מתאים לזמן ההלכתי?
תשובה: קיום מניין בישוב הוא הכרחי להגדרת הישוב כקהילה ישראלית, יש לעשות כל מאמץ לשמור על המניין אולם רק בתנאי שהדבר יעשה במסגרת ההלכה. זמן הנחת תפילין כיום הוא ב 5.30, אתה יכול לברך על התפילין בין ישתבח לברכו. תבקש מכולם שינהגו כך אך גם אם לא יעשו כן לפחות אתה תשמור על ההלכה ותסייע בקיום המניין.
שאלה: צנזור תמונות לא צנועות: ברשותי ספר הסטוריה די מכובד המסכם את 60 שנות המדינה בליווי תמונות ומאמרים מעניינים. הבעיה היא שיש בספר מעט תמונות של נשים בלבוש לא צנוע כלל. האם מותר לי לעבור על אותם תמונות ולהוריד אותם מהספר או שהדבר היחיד שאפשר לעשות, זה להשליך את הספר לפח.
תשובה: אפשר להדביק עליהם דבר שיכסה אותו ויהיה אפשר להשתמש בספר.
שאלה: כשרות: האם יש בעיה הלכתית לאכול חלב אחרי דגים?
תשובה: לא. ולאשכנזים מותר לאכול חלב עם דגים ביחד.
שאלה: מחילה בלב על ממון: לפני כשנה עבדתי בגינה אצל משפחתו של חברי והם לא שילמו לי. הזמן עבר והגיע ערב ר"ה. נראה לי, אך איני בטוח, שמכיוון ולא רציתי שהמשפחה של חברי ייכנסו לר"ה עם חוב שלא שולם מחלתי בליבי על הכסף שהיו חייבים לי מהעבודה בגינה. מחלתי בליבי ולא אמרתי להם. האם יכול אני עכשיו ללכת ולתבוע את הכסף שהם חייבים לי או שמכיוון ומחלתי בליבי הם אינם חייבים לי כסף ויהיה זה שקר לתבוע את הכסף? אשמח עם הרב ירחיב בתשובתו ויתחייס לפרטים חשובים שאולי לא הזכרתי.
תשובה: לגבי מחילה שבלב, דעת גדולי האחרונים שאינה מחילה, ולכן אתה יכול לתבוע כספך. אומנם יש מן האחרונים שטענו שהדבר נתון למחלוקת ראשונים, ולכן עליך לומר להם שיתכן שמחלת בלב, ואם החייבים (לדברך) יסרבו לשלם בטענה שמחלת כדאי ללכת בפני בית דין שיכריעו ביניכם בשאלה זו. בכל מקרה נראה שכדאי להזכיר להם שלא שילמו לך כיון שנראה שלכל הדעות אם ירצו לצאת ידי שמים עליהם לשלם לך, ויתכן מאד שאם ידעו זאת ישלמו מיד ולא יגיעו לידי מכשול. (להרחבה ניתן לעיין בקצוה"ח ונתה"מ חו"מ יב', נחל יצחק סי' צח', אמרי בינה סי' כ'. ועוד) בברכת כתיבה וחתימה טובה, הרב ישראל גנץ
שאלה: דרכי לימוד של הרב ליאור: איך הרב למד גמרא בצעירותו ב מרכז הרב בעיון ובבקיאות ומה היה סדר יומו שם? אם הרב יכול בבקשה לפרט? האם הרב ממליץ גם לאחרים ללמוד כך?
תשובה: זה כמו שרב חובל ישאל רב חובל אחר איך מגיעים לקפריסין. כל אחד צריך למצוא את דרכו. כל אדם צריך ללמוד את הגמרא עם רש"י ותוספות ושאר מפרשים ולהבין הכל, ולחזור על זה וגם השקידה חשובה. וצריך להשקיע גם במישור העיוני וגם הבקיאותי, ואי אפשר לעשות את זה על רגל אחת. כמובן תוכל להתייעץ עם רבך איך לגדול בתורה.
שאלה: קבוצות ילדים מעורבות: ידוע לי כי אין להקים קבוצות לימוד מעורבות לבנים ובנות ואפילו קטנים (ולעיתים ניתן להקל בילדים עד גילאי כיתות א -ב ). בקרוב אצטרך כנראה להעביר חוגי איור מעורבים של ילדים בכיתות א -ו. (חלקם קבוצות של שומרי מצוות וחלקם קבוצות שאינם שומרי מצוות). האם יש בכך איסור או משום סיוע לעוברי עבירה?
תשובה: מותר לך לצורך פרנסה כיון שאת לא יוצרת את זה אלא באת למצב קיים.
שאלה: חולצה עם דמות מסרט אלים: קניתי חולצה עם דמות מצויירת עליה. לאחר כמה פעמים שהלכתי עם החולצה פגשתי בן-דוד והוא אמר לי שהדמות על החולצה היא דמות מסרט אלים ואם הייתי יודעת מה יש בסרט לא הייתי הולכת עם החולצה. מה דעת הרב לעניין לבישת החולצה?
תשובה: הליכה בחולצה עליה מודפס כיתוב או ציור   תמונה של דמות מציינת בדרך כלל הזדהות עם מה שמודפס, וגם אם אין זו הזדהות מלאה, הרי שאיזה שהוא רושם על הלובש יש כאן. לדוגמא: את ודאי לא תלבשי חולצה עם תמונה של רוצח או של דמות שהיא שלילית בעינייך, את גם לא תלכי בחולצה עם כיתובית הפוכה מדעותייך. כך גם ראוי שלא ללבוש חולצה שהדמויות המודפסות עליה מייצגים ערכים הפוכים לערכים בהם אנו מאמינים. מה גם שאט אט נוצרת הזדהות עם הדמות שעל החולצה, אם מעט ואם הרבה. הדמויות המככבות בסרטים מייצגות, ברוב רובם של המקרים, ערכים רחוקים מחיי תורה ומצוות וגם רחוקים מחיי מוסר, צדק, ערכי משפחה ועוד. האמת שבעייה זו אינה רק בעייה דתית, אלא בעייה הפוגעת בכל מי שמחפש חיי צדק ויושר. היצירה הקולנועית בכללותה (למעט פרטים בודדים) מושכת את הצופה לחיים דמיוניים, בלתי ניתנים למימוש, בהם המרכז הוא הפירסום, הכבוד וחיי הזוהר (של העשירים) שבדרך כלל מושגים תוך עבירה על הצדק המוסר, ובעיקר על ערכי המשפחה. את לא צריכה להיות לוח פירסום לדעות הללו.
שאלה: מה ראוי לאייר ולהראות?: מאז שאני זוכרת את עצמי תמיד נהגתי לאייר. בעבר נהגתי לצייר דברים שאינם ברוח התורה. לאחרונה אני משתדלת לאייר רק איורים הנראים לי כראויים מבחינה הלכתית לפי תורתנו הקדושה, אך עדיין אינני יודעת בוודאות אילו דברים מותר לי לצייר. נהגתי לצייר תמונות נשים, אך אני יודעת היום שאסור לגבר להסתכל בפני אישה כלל ולכן אני חוששת שמא משהו עלול לראות את הציור ולהיכשל ועל כן אני נמנעת מלצייר נשים צעירות (או מבוגרות). לכן, ברצוני לשאול מספר שאלות בנושא הציור (כולל האם ניתן לפרסם איורים אלו ולא רק לשומרם לעצמי): 1. אני נוהגת לפרסם איורים באתר אינטרנט של גויים (ראוי לציין כי ישנו גם מיעוט יהודים הצופים באתר). לאחרונה מחקתי את רובם. לפני שמחקתי היו בגלריה שלי ציורי נשים, חלקם בלבוש לא כל כך צנוע והייתה אפשרות לכל מאן דבעי להעתיקן למחשבו הפרטי. האם יש איסור להכשיל גויים בכך או שלא שייך אצליהם עניין של הסתכלות בנשים? 2. האם ראוי לאישה לאייר גברים במקום נשים, כיוון שמותר לכל להסתכל בהם. האם אין זה ראוי לצייר גברים שאינם נראים כפי שיהודי ירא שמיים צריך להראות (שיער ארוך, חולצה קצרה וכו )? 2. האם מותר לצייר גוף שלם של אדם (אפילו כשאין זה ציור "אמיתי" אלא באופן קריקטוריסטי וכדומה)? 3. האם מותר לצייר ילדות קטנות (גוף שלם)? האם יש הבדל האם הן מאויירות או מצוירות בצורה "אמיתית"? 4. האם מותר לאייר חיות טמאות או שאסור להסתכל בהם אפילו אם הם מאויירות? 5. האם מותר לצייר איורים המזוהים עם סגנון איור מסוים ידוע השייך לגויים. האם יש בכך משום "ובחקתיהם לא תלכו"? 6. האם מותר ללמד ילדים (בנים) לצייר ילדות או נשים? בנוסף, קניתי בעבר ספרי קומיקס יפניים ובהם ציורי נשים בשחור לבן ושאר דברים שאינם תואמים את ההלכה (לא באופן בוטה כמובן). האם מותר לי לשהותם בביתי על מנת להיעזר בהם בשעת הצורך לצורך ציור? סליחה על השאלות המרובות ו על התשובות המחכימות!
תשובה: 1. אדם מישראל אסור לו לצייר דברים לא צנועים גם אם זה יהיה רק בשימוש גויים. 2. מותר לאישה לאייר גברים. מותר גם לאייר גויים, כלומר אנשים שאינם נראים כיראי ה'. 3. כל עוד שהציור לא מעורר להרהור, כגון: ציור ילדות קטנות עד גיל שש, אין איסור לציירם. 4. מותר לאייר חיות טמאות מצד עיקר הדין. 5. אין איסור בחוקותיהם לצייר סמלים של גויים. אולם אם יש חשש שזה סמלים של עבודה זרה או אם הדברים אינם צנועים יש בכך איסור. 6. מותר ללמד ילדים רק מה שמותר למבוגר לצייר. 7. מותר לך להשאיר בבית את הספרים היפניים לצורך למידה.
שאלה: תוכנות לא חוקיות: 1- האם מותר לי להשתמש בתוצרים שהפקתי מתוכנות לא חוקיות לאחר רכישה של התוכנות? 2- האם מותר לי להשתמש בתוכנות לא חוקיות כשאני עדיין מוגדרת כסטודנטית במכללה בה למדתי כשיש להם את התוכנות החוקיות אך אינני הולכת לשם אלא משתמשת בביתי בתוכנות לא חוקיות (ממניעים של קשיי מימון של התוכנות וקושי בהגעה כל פעם למכללה), לצורך פרוייקט הגמר?
תשובה: א. מותר ליהנות מתוצר שהפקת מתוכנה לא חוקית משום שמעשה הגזילה נעשה רק בזמן השימוש ללא רשות, ולכל היותר הינך חייבת בת על השימוש בתוכנה אך אין קשר לתוצר עצמו. והדבר דומה למי שגזל פטיש והשתמש בו ללא רשות ובנה בעזרתו כסא, וודאי שעבר על גזל, אך הכסא שייך לו ואינו נחשב גזול, ומותר להשתמש בו. כל שכן במקרה שלך, שרכשת אחר כך את התוכנה כדין, ומסתבר שישנה מחילה מצד המוכר על השימוש הקודם שהיה ללא רשות. ב. בעלי התוכנה נתנו רשיון לשימוש בתוכנות הנמצאות במחשבי המכללה בלבד, ולא נתנו רשות להשתמש בתוכנות לא חוקיות מחוץ לתחום המכללה. לכן, שימוש בתוכנות הנמצאות בביתך הוא אסור. הרב ניר אביב
שאלה: הוצאת ידי חובה : האם ניתן לברך על דבר מאכל וכדומה ולהוציא ידי חובה את מי שאינו שומר מצוות, אם אינו יודע לכוון לצאת ידי חובה? האם ראוי לאישה להוציא ידי חובה גברים בצורה זו?
תשובה: אפשר להסביר לו שיענה אמן, וזה נחשב כאילו הוא מברך, אמנם אפשר לעשות כן רק אם גם המברך אוכל. ראוי שאדם ידע לברך בעצמו, אך אם אינו יודע יכולה אשה להוציאו ידי חובה, ובברכת המזון אין אשה יכולה להוציא איש במקרה שאכל ושבע. הרב יאיר וסרטיל
שאלה: מנהג אבות לבת גר צדק: שאלה אותי חיילת שאמא שלה היא יהודיה מעדות המזרח אך אביה עבר גיור קונסרבטיבי לפני שנולדה ולאחר שנולדה עבר גיור אורטודוכסי. כיצד עליה לנהוג בענייני תפילה והלכה, והאם העובדה שהיא גרה בקיבוץ דתי ששם נוסח התפילה הוא "אשכנז" משנה משהו?
תשובה: במקרה כזה מבחינה הלכתית זה נחשב כאילו אין לה אבא, ולכן ראוי שתלך לפי מנהגי ספרד.
שאלה: צניעות האישה ופרנסה: במה ראוי לאישה להתפרנס? ידוע כי בעבר לא היו יוצאות הנשים כמעט כלל מבתיהם. כיצד ניתן להתקרב למעשיהן של אותן נשים צנועות ועם זאת להתפרנס בכבוד?
תשובה: המציאות השתנתה ובעצם היציאה מן הבית אין איסור. כדאי לחפש מקום עבודה של אנשים יראי שמים. כשאין מקום כזה צריך להכיר את התנאים של המקום. אם האישה יכולה לשמור על צניעותה ועל סביבה שאין בה ניוול פה אין איסור. כל זאת מצד עיקר הדין. מי שרוצה מעלות של צניעות יכולה לנהוג בעצמה כפי מה שמתאים לה ולפי יכולתה. אולם צריך שיקול רב במקום שרוצים לנהוג במידת חסידות וכפי שהזהיר המסילת ישרים בפרק משקל החסידות.
שאלה: קבלת נענע מתנה בשנת שמיטה : קיבלנו מתנה צמח נענע שניקנה באיקאה, הצמח הגיע שתול בכלי שממנו קונים שמה (לא התבצע שתילה בידי נותן המתנה, וכמובן שנותן המתנה עדיין לא מקפיד ושומר שמיטה). מה הדין של הצמח הזה, האם אחרי ראש השנה אני יכול לשתול אותו ולהשתמש בו, האם אני יכול להשתמש בו כבר היום (לצרכי מאכל, תה, סלט וכדומה) או בכלל עדיף להיפטר ממנו?
תשובה: לאחר ראש השנה אפשר לשתול אותו באדמה, ולכשירבה הגידול החדש על הישן אפשר להשתמש בו. בברכת התורה והארץ הרב יהודה הלוי עמיחי
שאלה: תוספת שביעית: עד אימתי יש את תוספת שביעית, כלומר ממתי אני יכול להתחיל ולזרוע בקרקע, האם אפשר לעשות זאת מיד מא תשרי התשס"ט או לא, ואם כך, אז מתי הזמן המדויק שבו מותר להתחיל לזרוע ירקות בקרקע?
תשובה: אפשר להתחיל לזרוע מג' תשרי (צום גדליה) תשס"ט. צריך רק להקפיד שהזרעים יוצרו כהלכה, מצע מנותק או היתר מכירה, אין להכין בורות קודם לכן. בברכת התורה והארץ הרב יהודה הלוי עמיחי
שאלה: שמיטת כספים בבנק: התפרסם בשם הרב כי מי שיש לו חסכונות או אוברדראפט או שחייב כסף לבנק, השמיטה מוחקת את הסכומים. דא עקא שכל ההיתר להתעסק עם הבנקים הוא מטעם שיש היתר עסקא ואז אין הלוואה וממילא אין השמיטה משמטת. האם עדיין יש למלא פרוזבול או שמא הפרסום בטעות מקורו או שמא לא הבנתי משהו, ואז אשמח ללמוד. בברכת התורה.
תשובה: היתר העיסקא הוא חצי מלוה וחצי פקדון חצי המלוה נשמט ואסור לגבותו ללא פרוזבול.
שאלה: מקלחת במים חמים ביו"ט: האם מותר לרחוץ את כל הגוף במים חמים שהוחמו ביו"ט? האם מותר רק אם הוחמו בדוד שמש או שיש גם להתיר אם הוחמו בבוילר חשמלי? שהרי בזמן הזה כלם רגילים להתרחץ בתדירות גבוהה וממילא הוי הנאה השווה לכל אדם.
תשובה: יש בעיה שח גזרו על רחיצת כל הגוף במים שהוחמו ביו"ט, ואם אלו מים שהוחמו מערב יום טוב או שזה דוד שמש אזי גם יהיה מותר. ועירבוב המים הקרים זה גרמא. בשבת זה יותר בעיה כיון שיהודי אשכנז לא נהגו לרחוץ בכלל כל הגוף ולפי מנהג ספרד מותר, לכן זה הוחם בשמש אזי יהיה מותר.
שאלה: ברכת שעשה לי כל צרכי: בסידור שלי (איש מצליח) כתוב בברכות השחר: "ברוך.שעשה לי כל צרכי" אך שמעתי וראיתי בסידורים אחרים שצריך לקרוא: "ברוך.שעשה לי כל צרכי". אז השאלה שלי היא איך צריך לקרוא, ואם צריך לקרוא לפי הנוסח השני, האם מותר לי לפי הנוסח הסידור שלי?
תשובה: אין הבדל בין שני הנוסחים, ומשמעותם אחת: שה' יתן לך את כל מה שאתה צריך (ישנו הבדל דק מבחינה דקדוקית, שאינו נוגע עניין הברכה: צרכי - בקמץ תחת ה"כ" לשון רבים, ובחיריק תחת ה"כ" זהו לשון יחיד). מכל מקום, בשני הנוסחים יוצאים ידי חובה. (וכ"כ הגאון הרב מאיר מזוז בהערות לסידורו איש מצליח). ועדיף שכל אחד ינקוט בלשון השגורה בפיו, ובה הוא רגיל.
שאלה: מעשר או חומש מול השבת "חובות": בעבר הייתי מאוד לא ר. גנבתי ורימיתי (שזה גם סוג של גניבה). החלטתי מעכשיו למשך כל חיי, להחזיר הכל הכל. וזה גם כולל להחזיר על דברים שהייתי אשם בהם ומישהו אחר שילם (כמו הורים). הבעיה היא מעשר חומש. אני גם עובד ומרוויח. אני מבין שזה מאוד חשוב לתת זאת, גם מתוך חובה לדאוג לאנשים בעלי יכולות מועטות ממני ובכלל לשפר להם טיפה את החיים. וגם בכלל להודות לאלוקים שיש לי הכוחות לעבוד ובכלל שמצא לי את העבודה. ועוד הרבה סיבות חשובות. אך מצד שני יש לי את ה"חובות" הנ"ל, שאני בעצם גם לא צריך לחכות מלהחזירם אלא להחזיר כמה שיותר מהר. אז מצד מסויים אני משלם את המעשר בעצם מכסף שאני אמור להחזיר, לאנשים שלקחתי לא ביושר. אך מצד שני אני בכל מקרה מתכוון להחזיר הכל, זה פשוט ענין של עוד פרק זמן קצר עד שיוחזר. מה יותר חשוב, מה יותר קודם בעדיפות, מה הקריטריונים להחליט? אודה מאוד על עצותכם. אני מבקש לא לת תשובה מקילה. כי מצד מסויים, דווקא התשובה שלטפל קודם בחובות, אחר כך במעשרים - זו הדרך הקלה. אבל אני מעדיף את הקשה, אחרת מה זה שווה?
תשובה: הנכון הוא לתת חמישית מן המעשר לצדקה וארבע חמישיות מהמעשר להחזרת חובות ואחר סיום החובות להשלים את המעשר לצדקה שלא נתת בעת שהשבת חובות. ותזכה להמשיך ולעלות ולהשתפר תמיד מחיל אל חיל.
שאלה: כשרות בחו"ל: יש לי נסיעה עיסקית לשבועיים בארה"ב. 1) איך אני יכול להישתמש במיקרוגל בחדר, ואם צריך, איך ניתן להכשיר אותו? 2) המפתח לחדר הוא אלקטרוני האם יש איזה פיתרון לשימוש בשבת? 3) נאמר לי שיש מכונת קפה בחדר ואין קומקום ואמרו לי שניתן להוציא את המסנן וכך להשתמש בו בתור קומקום למים (למנה חמה לדוגמא). האם מותר להשתמש בו לחימום מים או אפילו קפה, ואם לא האם יש אפשרות של הכשרה? 4) כוס זכוכית במלון האם הוא טרף, אם כן, האם חימום במיקרוגל אם מים על חום גבוה יכול לעזור? (גם לכוס ואולי גם להכשרת המיקרוגל) 5) האם יש בעיה להשתמש במדפי מקרר או שצריך לכסות?
תשובה: 1. ניתן להשתמש במיקרוגל אם תשים את הדברים לחימום בתוך קופסא מכוסה. 2. לא ידוע על פיתרון. רגילים לנטרל על ידי אי נעילת החדר. 3. תחמם פעם אחת מים חמים שם ותשפוך אותם. לאחר מכן תוכל להרתיח שם מים לשימושך. 4. תשתמש בכוסות חד פעמיים. 5. אין בעיה להשתמש במדפי המקרר העיקר שיהיו נקיים. אין צורך לכסות.
שאלה: סדר קדימויות בשבת יארצייט שיש בו שבת חתן: מהו סדר הקדימויות לחזן בשבת, בעלי שמחה של שבת חתן לאחר החתונה או אדם שיש לו יארצייט בשבוע הקרוב לאחר השבת?
תשובה: גם בעלי השמחה וגם בעל היארצייט אינם חייבים להיות חזנים בשבת זו לכן יש להגיע להסכמה ביניהם. המנהג הוא שבעל היארצייט עולה למפטיר ומתפלל גם מוסף ולכן ראוי לתת לו להתפלל לפחות את תפילת המוסף וכן ערבית של מוצאי שבת. לגבי עליה לתורה, אם החתונה הייתה מיום רביעי ואילך הרי שהחתן (עצמו) דוחה את בעל היארצייט(אם אי אפשר להעלות את שניהם.
שאלה: מלחייה לבישול בשרי וחלבי: עד עכשיו כשבישלתי על האש מאכלים בשריים חלביים הייתי משתמשת באותה מלחייה גם לתבשיל הבשרי וגם לחלבי והבנתי שהאדים של התבשיל נכנסים לתוך המלחייה בזמן שאני שופכת את המלח, אז רציתי לדעת מה הדין של המאכל והכלים האם הכלים מוטרפים והאוכל אסור למאכל?
תשובה: האוכל והכלים מותרים ולא נאסרו. הרב שמואל הולשטיין
שאלה: יצירת דמויות של בעלי חיים בשבת: האם מותר ליצור דמויות של בעלי חיים כגון חתול, שפן, זיקית, פינגווין, וכדו. מאוכל כגון: חציל, מלפפון, צנונית, ועוד. ע"י חיתוכם? אשמח אם תוכלו לפרט לי את סיבות התשובה רק אם היא תשובה שלילית!
תשובה: בניית צורות של בעלי חיים וכד' בשבת אסורה משום מלאכת בונה, שהיא אחת מל"ט אבות מלאכות (כללים) האסורים בשבת. (קיצור שולחן ערוך סי' פ' סע' כ"ה).
שאלה: כיוון המיטה: האם ישנה חובה הלכתית לסדר את המיטה בכיוון מסוים? עפ"י הסידור הקיים אצלנו בחדר, ישנה אפשרות לסדר את המיטה בכיוון מזרח- מערב (הראש במזרח). האם ישנה איזושהי בעיה עם הסידור בכיוון הנ"ל?
תשובה: לכתחילה רצוי לסדר את המיטות עם הראש לכיוון צפון. אולם ניתן לסדר את הראש גם לכיוון מערב שכן ישנם הסוברים כי על פי הסוד כך יש לנהוג (עי' משנ"ב סי' ג' ס"ק י"א). (כמובן שמדובר בזוג נשוי, שכן לרווקים אין חובה בזה). הרב שמואל הולשטיין
שאלה: אמונת חכמים: מזה זמן רב מטריד אותי הנושא של אמונת חכמים- לפי הפסוק בספר דברים נאמר : "כל אשר יורוך. גם אם שמאל יראה לך ימין וגם אם ימין יראה לך שמאל, תעשה". כלומר, שאנו מחויבים לעשות כדברי החכמים. אך השאלה שלי, את מי אני יכולה להגדיר כבעל התפקיד הזה? לעיתים רב יכול דווקא לתת עצה שלא טובה לי- האם גם אז עליי לפעול לפי שיקול דעתו? כמו כן, בכתוביו של הרמב"ם הוא מסביר בפירוש שהפסוק הנ"ל אינו מדבר על אמונת חכמים אלא על בתי הדין הגדולים שיהיו בארץ. וכן, מה הוא המקום של הביטוי העצמי שלי- כאשר כל החלטה היא כזו שהרב מכוון אותי? אשמח מאוד אם תוכל לעזור לי בעניין.
תשובה: הציווי של התורה באמת נאמר על בית דין הגדול בירושלים שהם הקיבוץ הגדול ביותר של תלמידי החכמים בדור ומהם יוצאתת הוראה לכל הדור. היום אין לנו את ההופעה הכל כך מיוחדת הזו של גילוי רצון ה' שצורה ברורה ללא ספקות על ידי חכמי ישראל. אולם למרות שאין לנו בית דין גדול יש לנו תלמידי חכמים שממשיכים את מסירת התורה. יש לנו את עם ישראל שהקב"ה נטע בו שבהשגחה פרטית צופן פנימי שיודע לזהות מה יכול להיות כלול בתורה שבעל פה ומה הוא מחוץ לתחום. בנוגע לשמיעה לתלמידי חכמים אם מדובר על דברים מובהקים שנכתבו במפורש בתורה בין בעניני הלכה ובין בעניני אמונות ודעות, ודאי שכמו שבענינים אחרים, כגון: בעניני רפואה, לא נקבל עצות ממי שלא למד רפואה, כך גם בתורה. ובתורה יש עוד ענין שהקב"ה מגלה רצונו דרך חכמי ישראל. אולם מכיון שאין לנו בית גדול כל אחד יכול לעשות לו רב ולבחור לו תלמיד חכם שאותו הוא משמש והוא בקשר איתו. כיצד אדם יבחר תלמיד חכם? אין כללים ברורים. לפעמים זו סיעתא דשמיא של מפגש או דבר אחר. לפעמים זה הכרה אישית של התלמיד חכם והימשכות אחר תורתו ומידותיו של אותו תלמיד חכם. האם הקשר עם תלמיד חכם הוא דורש התבטלות טוטאלית לפני התלמיד חכם? גם על כך אין כללים. יש דרכים שונות כיצד תלמיד חכם מדריך את מי ששואלים אותו. יש תלמידי חכמים רבים שדואגים שתלמידהם יפתחו את עצמאותם. בכל מקרה עיקר החיים לא מתחילים ונגמרים בשאלות שאנו שואלים. עיקר חיינו קשורים למידות הטובות שאנו מצליחים להתעלות בהם בכל רגע ושעה. את הביטוי האישי הזה שום רב לא יעשה במקום האדם עצמו. אולי הרב יכול לעזור בהתווית כיוונים ותוכנית. אולם החיים זה לא רק הכיוון והתוכנית אלא עיקרם של החיים זה המימוש של התוכנית והדרך המייחדת כל אחד בגילוי השיר והנשמה המיוחדת שלו.
שאלה: בקשת סליחה: האם צריך לבקש סליחה מכל המורים שלמדתי אצלם ומכל החברים מבית הספר ומהישיבה גם כשלא ידוע לי על מקרה ספיציפי? שהרי אדם שנפגש יום יום עם מוריו וחבריו ע"פ רוב יתכן שפגע בהם מספר פעמים. או שניתן לסמוך על הסליחה שכל הקהל אומר בערב יום כיפור? האם יש הבדל בגיל - לפני ואחרי בר מצוה? והאם מיחסי הידידות הטובים כעת שלי עם המורים והחברים אני יכול להסיק שמחלו לי, או שמא אני צריך להזכיר להם מה שפגעתי בהם ולבקש סליחה?
תשובה: אם אינך זוכר מקרה שפגעת במי שהוא, אתה לא צריך לבקש סליחה. ואפשר לסמוך על כך שאם פגעת סלחו לך, לפחות בערב יום הכפורים. וגם אתה צריך לסלוח לכל מי שפגע בך ואינו זוכר את זה. אין לבקש סליחה ולהזכיר נשכחות אם יתכן שדווקא הזכרת אותו המעשה תגרום אי נעימות לאותו אדם שפגעת בו.
שאלה: חשש לגזל: לפני כשנתיים התחלתי לימודים במכללה דרך ביטוח לאומי עקב מצבי הרפואי קיבלתי נסיעות בחזרה היתי צריך למלא טופס של ההוצאות של הנסיעות לפעמים היתי נוסע במונית שיותר זולה מאוטובוס ורשמתי את הסכום נסיעות של האוטובוס במקום כי חששתי שביטוח לאומי לא ידע את הסכום שהמונית לוקחת בנסיעות רציתי לשאול אם זה שנתתי דיווח לא נכון על הנסיעות זה גזל אפילו אם זה נעשה מתוך חשש ואם כן אייך אני מחזיר זאות
תשובה: הביטוח הלאומי נתן לך אפשרות להוצאות נסיעות עד מחיר של אוטובוס, וניתן לראות זאת כאילו אמר לך שמבחינתו אתה זכאי לקבל סכום כסף עד סכום זה, ואם בחרת בדרך זולה יותר, כגון: הליכה רגלית, אופניים או מונית וכו', הרי שהרווחת לעצמך. לכן אין כאן גזל. אגב, בעיה נוספת עם ביטוח לאומי היא שאין בעצם למי להחזיר, אבל אין צורך כעת להיכנס לזה. הרב ניר אביב
שאלה: שכנים המרעישים בכל שעות היממה: חדרי השינה שלנו נמצאים מתחת למטבח ולסלון השכנים. זוהי דירה שלנו, בעוד השכנים הם רק שוכרים. השכנים נוהגים לנקות לבשל ללמוד להסתובב בלילות כבימים, בעוד אנחנו אנשים עובדים שהשינה בצהרים ובלילות חשובה לנו מאד. האם אפשר לבקש לדרוש מהשכנים שמרעישים כל היממה, שלפחות בשעות אלו לא יסתובבו במטבח, מה דעת הרב על בקשה כזו?
תשובה: הכל תלוי אם זה בשעות סבירות או לא, כי אם אדם חי בבית בצורה סבירה ומסתובב אי אפשר למנוע ממנו את זה. אבל אם זה בשעות שמקובל שנחים בזמן הזה, כמובן שצריך להתחשב ולא לעשות דברים שיפריעו לאחרים לנוח.
שאלה: סיבוב חומת יריחו בשבת: כשבנ"י נלחמו על יריחו איך יתכן שתקעו בשופרות ביום השבת, והאם שבעת הסיבובים שסובבו אותה ביום השבת לא נקראים מלאכה?
תשובה: להסתובב סביב חומת יריחו אין בעיה בשבת. כמו כן, תקיעת שופר מותר בשבת מאחר והיא חכמה ולא מלאכה אלא שחכמים אסרו אותה. בנוסף היה ציווי אלוקי לעשות כך ולכן אם היו איסורים נוספים הם הותרו לצורך מלחמת מצווה זו.
שאלה: פירוש מילולי הוידוי: היכן אני יכולה למצא פירוש מילולי לוידוי? במיוחד לוידוי בתפילת יום כיפור.
תשובה: ישנם מחזורים שיש בהם פירושי מילים. מהפירושים המקובלים הוא חיי אדם (על הוידוי סימן קמג, הלכות יום כיפור) ופירוש הגר"א.
שאלה: ניחום אבלים בטלפון: בשבוע שעבר הייתי בקורס בצפון וביום השני קבלתי ידיעה שאבא של חבר נפטר, לא עלינו. הלוויה והשבעה היו בירושלים תבוב"א ולכן נבצר ממני להשתתף. האם שיחת הטלפון לחבר האבל נחשבת למצוות ניחום אבלים?
תשובה: כן, כמו ביקור חולים שגם זה תופס בטלפון.
שאלה: קברי צדיקים בראש חודש: האם מותר לבקר בקברי צדיקים בראש חדש, ומה ההלכה לגבי ראש חודש בן יומיים, האם מותר לבקר ביום הראשון של ר"ח?
תשובה: יש שנוהגים שלא לעלות לקבר בראש חודש אבל מצד הדין מותר.
שאלה: טחינת קמח ביתית: יש לי אפשרות לרכוש מטחנת קמח ביתית. ואני מתלבט האם להשקיע בדבר. נודע לי שבטחנות הקמח אין מנפים את החרקים הרבים המצויים בגרגירי החיטה. כמו כן, לא ממש מנקים את המשואים של המטחנות ולכן קמח טרי תמיד בא במגע עם שאריות של קמח ישן שיתכן שיש בו רימות. שלש שאלות: 1) האם יש איסור הנאה בכך שאנו נהנים מעבירה של הטוחן במטחנה שרואה את החרקים ואינו מנפה אותם לפני הטחינה? 2) האם באמת אפשר לסמוך על קמח טרי שמגיע מטחנות הקמח ולא לנפות אותו, בהנחה שהזיהום של הקמח הטרי עם הקמח הישן שלא נוקה מהמטחנה, הינו קטן ביותר, וכך גם הסבירות שיהיו בקמח שברשותי נגיעות. 3) האם יש הידור בכך שאתחיל לטחון את הקמח באופן עצמאי?
תשובה: 1. אפילו אם נאמר שזו המציאות, היות והכוונה של הטוחן היא לא לטחון את החרק אלא את החיטים, והוא מתעצל והחרק נטחן, לאחר שהחרק נטחן, הוא התבטל. 2. אפשר לסמוך, בגלל שאין חשש לחרקים אם הוא טרי ובייחוד אם הוא נשאר במקרר, ששם הכנימות האלה לא יתפתחו בגלל הקור. 3. לא נראה לי, זה סופר חסידות. או שתקנה קמח טרי ממש שנטחן באותו היום, שאפילו אם יש שם חרקים הם נטחנו ונשחקו והתבטלו, ותשמור את הקמח במקרר, או שתנפה את זה כמו שמקובל.